
2013 m. liepos 3 d. pranešimas VIR

ERK pranešimas: Lietuvos ir Vokietijos parlamentų Europos reikalų komitetai sutaria, kad Ukrainą reikia išlaikyti Europoje

Šiandien Seime vykusiame Europos reikalų komiteto (ERK) narių susitikime su Vokietijos Federacinės Respublikos Bundestago (parlamento) Europos Sąjungos (ES) reikalų komiteto delegacija daugiausia dėmesio skirta Ukrainos ES Asociacijos sutarties ir ES skaitmeninės darbotvarkės klausimams. 

„Šiandien per Lietuvos pirmininkavimo ES Tarybai atidarymą Europos Parlamente Europos Komisijos Prezidentas Chosė Manuelis Baroso (José Manuel Barroso) savo kalboje išreiškė viltį, kad, Lietuvai vadovaujant ES, Europa grįš į augimo kelią. Mes to nuoširdžiai tikimės, tačiau Lietuvos pirmininkavimo darbotvarkė yra ambicinga ir sudėtinga“, – tvirtino Seimo Pirmininko pavaduotojas, ERK pirmininkas Gediminas Kirkilas. 

Vokietijos Krikščionių demokratų sąjungos/Krikščionių socialinės sąjungos frakcijos atstovo Europos politiniais klausimais ir seniūno ES reikalų komitete Michaelio Stiubgeno (Michael Stübgen) tvirtinimu, šiuo metu sunku prognozuoti, kokia bus būsimos Vokietijos Vyriausybės pozicija dėl Ukrainos ES Asociacijos sutarties, kadangi rugsėjo pabaigoje Vokietijoje vyks parlamento rinkimai. 

„Bet kuriuo atveju Vokietija priims sprendimą, remdamasi naujausia informacija apie Ukrainos pažangą demokratijos ir žmogaus teisių srityje. Be to, netgi pasirašius Asociacijos sutartį su Ukraina, iškils sutarties ratifikavimo ES valstybėse narėse klausimas. Vis dėlto, turime dėti visas įmanomas pastangas, kad niekas nesutrukdytų Ukrainai tapti Europos dalimi“, – Bundestago narys. 

Pasak G. Kirkilo,  „Lietuva yra labai angažuota ES Rytų partnerystės politikos atžvilgiu. Mes įdėmiai stebime situaciją šiose valstybėse. Lietuvos pozicija – išlaikyti šias valstybes kuo arčiau Europos, šiuo metu – ypač Ukrainą, nes dabar gali spręstis jos likimas. Todėl ir pasisakome už tai, kad Asociacijos sutartis su ja būtų pasirašyta dar lapkritį Vilniuje, o per ratifikavimo procesą ES turėtų daugiau įtakos svertų demokratinių procesų Ukrainoje atžvilgiu“. 

ERK nario Kęstučio Masiulio nuomone, „Ukrainos integracijos į ES galimybės veikia kaip geopolitinis veiksnys. Lietuva dirba ir su šalies valdančiąja koalicija, ir su opozicija. Mums labai svarbu, kad Ukraina vieningai žiūrėtų į savo europines perspektyvas, o ES valstybės narės – lanksčiau ir supratingiau į Ukrainos situaciją“. 

Lietuvos ir Vokietijos parlamentarai susitikime išskirtinį dėmesį skyrė ir ES skaitmeninei darbotvarkei. G.Kirkilas akcentavo, kad pirmininkaudama ES Tarybai Lietuva kels kibernetinio saugumo ir prekybos internetu klausimus, kurie yra įtraukti į ES valstybių narių parlamentų Švietimo, mokslo ir kultūros komitetų ir Informacinės visuomenės plėtros komitetų pirmininkų susitikimo Vilniuje rugsėjo 26–27 d. darbotvarkę. 

Susitikime taip pat aptarti kiti Lietuvos pirmininkavimo ES Tarybai prioritetai ir svarbiausi parlamentinio matmens Vilniuje renginiai bei pristatyti nacionaliniai Vokietijos ir Lietuvos ES reikalų svarstymo parlamente modeliai. 

Seimo Pirmininko pavaduotojo Gedimino Kirkilo patarėja

Morta Vidūnaitė (tel. (8 5) 239 6278, mob. 8 612 01121, el. p. Morta.Vidunaite@lrs.lt)
	____________________________________________________________________________________________________

Cituojant Seimo kanceliarijos Komunikacijos departamento Ryšių su visuomene skyriaus pranešimus, prašom nurodyti šaltinį.





